
Prolog


Gamle skrøner, fortællinger og folkeminder er vor fælles mundtlige fortælletradition fra generation til generation. De er med til at forme både sociale adfærdsmønstre, den fælles, lokale identitet og ikke mindst medvirker fortællingerne til at styrke sammenhængskraften i vore små landsbyer, i udkantsområder og på småøerne. De forskellige fortællinger, skrøner og sagn er i høj grad også med til at skabe vor fælles historie. Man skal såmænd ikke have boet mange år på Agersø, før fortællinger, skrøner og regulære folkesagn fra øen kommer til en. Fortælletraditionen lever i bedste velgående, hvis man ulejliger sig med at lytte og har lidt tålmodighed!


Ofte kommer vi til at forveksle sagn med saga. Der er tale om to vidt forskellige ting. ”Saga” kender vi fra det oldnordiske sprog i betydningen: ”Det, som siges eller fortælles.” Heroverfor står ”sagn,” som er sprogligt en lille smule yngre, og vi kender det i betydningen: ”Udsagn” eller ”beretning,” og det hænger sprogligt og etymologisk nøje sammen med: ”Sige,” ”udsige” eller ”berette.” Sprogligt er et sagn derfor det modsatte af et ”Eventyr.” Sagnet hævdes således sprogligt at give udtryk for noget sandt, noget faktuelt sket. Sagnet er en fortælling om markante historiske personer, begivenheder og væsner. Det er beretninger og fortællinger, som stadig lever.


Til denne bog har jeg først og fremmest lyttet til den brogede og evigt foranderlige fortælletradition på Agersø. Jeg bor selv på øen. Jeg har også kigget rigtig dybt i Dansk Folkemindesamlings skatkammer for at kunne sammenstykke nogle af fortællingerne og sagnene til i dag forståelige helheder. Dansk Folkemindesamling er statens enorme arkiv for dagliglivets ikke-materielle kultur i hele Danmark. Netop fordi der er tale om en mundtlig, og ofte anonym, overlevering, så forandrer de enkelte fortællinger sig hele tiden. Nye opstår også hele tiden løbende. Det er som en ål i mudder, vanskelig at opdage, næsten umulig at få hold på; men utrolig velsmagende, når den endelig lander på ens tallerken.


Jeg har udvalgt de folkesagn og fortællinger, som jeg synes tilsammen er mest repræsentative for Agersø; men der findes mange, mange flere!


Den enkle måde at beskrive et folkeminde på er, at det er en kortere fortælling om en begivenhed, en person eller et væsen, som af fortælleren opfattes som noget, der virkelig en gang har fundet sted. Jeg vil lade det være op til dig, som læser, selv at vurdere det.


Rigtig god fornøjelse med at opleve den verden, som folkesagnene fra Agersø, åbner!




Stig Colbjørn Nielsen

Kulturhistorie & baggrund


Folkesagn, trolde & nisser med tilbehør


Inden du lader dig glide ind i det vidunderlige og særegne univers, som Agersøs vilde folkesagn udgør, så kommer først lidt baggrundsviden om folkesagn.


Folketroen er de folkelige forestillinger om overnaturlige eller uforklarlige kræfter, væsener og sammenhænge. Ældre forskning på området så folketroen som et sammenhængende system. Moderne forskere mener derimod, at forestillingerne og fortællingerne stammer fra vidt forskellige tankesæt og traditioner, som i øvrigt ofte er indbyrdes modstridende.


Biskop Erik Pontoppidan udgav i 1736 bogen, ”Fejekost til at udfeje den gamle Surdej.” Med bogen ønskede biskoppen at bekæmpe ”Menigmands hedenske og Katolske Overtro.” Bogen blev et polemisk indlæg i tidens voldsomme kamp mellem den lutherske statskirke og livssynet hos dens modstandere. Blandt modstanderne var både oplysningsmændenes videnskabeligt baserede verdensbillede og almuens, menigmands, ganske uofficielle trosforestillinger. Kirken kasserede med hård hånd alle de gamle fortællinger og skrøner, som i vidt omfang blev overleveret mundtligt i tællepråsenes varme skær ude i de lavloftede stuer; mens den salte vind fra havet tudede i skorstenspiben.


Svend Hersleb Grundtvig, søn af salmedigteren N.F.S. Grundtvig, blev på en rejse til England inspireret til at arbejde meget mere med kæmpeviserne, sagaerne og folkesagnene. I modsætning til både Pontoppidan og sin far, så Svend Grundtvig i høj grad noget kulturelt værdifuldt i folketroen og de forskellige mundtlige overleveringer.


Axel Olrik hentede utrolig megen inspiration fra netop Svend Grundtvig. I 1853 grundlagde Axel Olrik en egentlig folkemindeforskning i Danmark. For ham var folketro og folkeskik to sider af samme sag. Begge repræsenterede de i høj grad kulturhistoriske værdier. Axel Olrik fandt i dansk folketro elementer fra både protestantisme, katolicisme og den gamle hedenske Asatro. På det behandlingsmæssige plan, altså kloge koner og mænd, så Axel Olrik tydelige elementer fra ældre videnskabelige systemer som astrologi og antik eller middelalderlig lægevidenskab.


Moderne forskere indenfor folkemindeområdet og antropologien ser folketroen, også den nutidige, fungere som en pragmatisk tænkemåde, en dagligdagsfilosofi, der fortæller folk, hvordan de bør tænke og handle i konkrete situationer. Det sammenhængende eller intellektuelle aspekt ved tro og folketro er sjældent interessant for den enkelte. Mere interessant kan det være at prøve at forståd et uforklarlige, finde lykken og afvende det onde i sit og sine nærmestes liv. Til det bruges folketro og tradition.


Overnaturlige væsener spillede tidligere en stor rolle i hverdagen i form af troen på væsener, der boede i skove, bakker, vandløb og lignende. Det kunne være elverfolk, trolde, nisser, mosekonen, huldren, havhesten og mange flere. Også troen på ikkepersonificerede magter og kræfter i fx træer, sten og dyr var udbredt. Hertil kom så mennesker, der kunne være født med overnaturlige evner. Nogle var synske, dobbeltgængere kunne være flere steder på samme tid, og hekse og troldmænd kunne skade andre. Kloge koner og mænd var født med helt særlige evner til at lindre og til at helbrede.


Folkemedicinen afveg ofte væsentligt fra den aktuelt i tiden herskende lægevidenskabelige praksis. Mundtlige og skriftlige råd, hemmelige opskriftsbøger, specielle former for adfærd og tradition er i dag et veludforsket område. Moderne healing har heller ingen skarp grænse til folkemedicin og folketro.


Magiens område byder traditionelt, at man skal dele tingene op i magiske genstande, altså noget, man kan røre ved eller se, og i magiske kvaliteter, altså alt det, man ikke kan se. Disse to kategorier indgår også i det moderne begreb, fantasy. Hos mange mennesker i dag er fx kirke, religion, tro og overtro, lægevidenskab og naturmedicin, healing og auralæsning ikke nødvendigvis modsætninger; men derimod reelle valgmuligheder, som den enkelte kan bruge til at forstå og ændre sit personlige liv. Denne måde at anskue verden på griber i virkeligheden tilbage til en tid, hvor ikke alting skulle have en rationel og logisk forklaring.


Sagn og sagaer kan ofte have en solid kerne af noget historisk faktuelt. Der indgår som hovedregel også altid et fast grundmønster i fortællingerne, hvor fx personer, der kommer ud for uheldige eller ulykkelige omstændigheder, lige modsat eventyrerne, ingen mulighed har for selv at påvirke deres skæbne. Sagnene er erkendelser af de ikke-menneskelige kræfter, som kan gribe ødelæggende ind i tilværelsen. I sagnene kan man spejle tilværelsens sociale og personlige konflikter. Man kan iagttage de konfliktsituationer, der opstår, når ens tilværelse eller hele sæt af leveregler og sociale adfærd trues eller slås i stykker. Der kan indgå bl.a. trolde, huldrer, havheste, havfruer, vætter, mosekoner eller ligefrem fanden selv.


Anekdoter opstår løbende som en del af en fælles social erindring. Det kan fx være et kært familiemedlem, som ved en familiesammenkomst bliver fuld og dårlig af for meget øl og brændevin; men som efterfølgende altid undlader at spise sild, fordi han mener, at det var silden, og ikke øl og brændevin, han blev dårlig af.


Vandrehistorier er i familie med anekdoterne. I vor egen tid fortæller vi ikke længere om overnaturlige væsener eller hændelser. Vandrehistorierne, sagnene, bliver tilpasset samtiden. Mønstret er også ret fast, for den person, vi lader opleve historien i fortællingen er altid en, der lige akkurat er udenfor vor allernærmeste familie- eller vennekreds, fx ”en god bekendt til en ven.” På den måde kan fortællingen ikke lige på stående fod modbevises eller afvises som usandsynlig.


Legender og skrøner kan udmærket være middelalderens helgenlegender, som alle har et tidløst pædagogisk sigte. Skrønerne er sådan set gjort af det samme stof. Overdrivelse og forenkling er væsentlig, fordi det fremmer forståelsen, og sandhedsværdien spiller ingen som helst reel rolle.


Folkesagn: Et meget fint eksempel på, hvordan et folkesagn kan være, er fortællingen om hvordan tidslerne kom til Agersø:


Der var en gang på Agersø en fattig fiskerkone, som kun havde en søn. Han var desværre blevet alvorligt værkbruden sidst, han var med faderen på havet. Han kunne ikke helbredes. Hans mor havde uden resultat talt med begge de to kloge koner, som dengang boede på øen. Så en fuldmånenat drømte hun, at den rige godsejer oppe på Agersøgaard havde en enkelt magisk tidsel stående ved godsets hovedport. Denne tidsel gjorde, at ingen på godset nogensinde var syge. Moderen fik i sin drøm nogle få dun fra tidslen, og med dem gjorde hun sin søn rask igen. Straks hun vågnede af sin drøm tidligt om morgen, begav hun sig afsted til godset. Hun forespurgte pænt og ydmygt godsejeren om lov til at få nogle få dun fra den store tidsel, der voksede ved hovedporten.


”Nej. Det kan der ikke være Tale om. Hvis min Tidsel virkelig er saa værdifuld, saa skal jeg have en Rigsdaler i Betaling!” Fiskerkonen havde ingen Penge, saa hun maatte gaa Hjem med uforrettet Sag. Det var hun selvfølgelig ked af, saa hun gik og græd paa Vejen Hjem. Pludselig, midt paa Strandalléen, mødte hun selveste Sankt Peter. De to fik sig en trøstesnak; men Sankt Peter lovede ved Jesu kors at faa klaret Sagerne, hvis Fiskerkonen ville tro ekstra meget paa Gud? Det ville hun naturligvis.


Da fiskerkonen på tredjedagen kom ind til sin syge søn med hans morgenrøllikete, var han blevet helt rask og klar til at stå til havs ombord i faderes fiskeskib igen. Fiskerkonen var lykkelig og huskede at gå i kirke hver søndag herefterdags.


Til gengæld havde Sankt Peter ladet godsejerens ene tidsel blive så frodig, at der efter kort tid havde bredt sig et tykt tæppe af tidsler på alle godsets marker! Desværre bredte tidslerne sig også til resten af øen, og det er derfor, der er så mange tidsler overalt på Agersø!


Uanset, om det er et folkesagn, eller bare en god fortælling fra Agersø, så har en af de allervigtigske bevæggrunde for overhovedet at give fortællingen liv haft et opbyggeligt og pædagogisk sigte. Det kan næppe udtrykkes bedre end den, som engelske Gilbert Keith Chesterton udtrykte tilbage i 1909:


”Eventyr og Fortælling giver ikke Barnet dets første Idé om Bussemænd. Hvad Barnet faar gennem Fortællingen er den første klare Forestilling om, at det faktisk er muligt at besejre Bussemanden under Sengen. Barnet har kendt til Dragen fra det Øjeblik, det udviklede Fantasi; hvad Eventyret, Fortællingen, Folkesagnet giver Barnet er en indre Sant Jørgen til at besejre Dragen!”

1. Folkesagn


Huldre fra havet


I dansk overlevering er huldren et smukt; men overnaturligt, kvindeligt væsen med hale som en ko. Hun har langt, bølgende hår, grønne øjne, stærke arme og sunde bryster. Ovre på fastlandet bor hun enten i en høj eller bakke; men dem er der ingen af på Agersø. Derfor bor huldrerne ude i den kolde havgus tæt på øens kyster. En huldre forsøger ofte at lokke unge arbejdsføre mænd eller fiskere til sig ved sang og sfærisk musik. Huldren skal bruge de unge mænd til evigt at arbejde for sig. De slipper aldrig fri igen, hvis de først har ladet sig lokke! I meget sjældne tilfælde kan det imidlertid ske, at huldren bliver forelsket i en stærk, ung og køn mand. Når det sker, så taber hun sin hale på kirkegulvet på bryllupsdagen, og alle hendes overnaturlige evner forsvinder med halen. Til gengæld får ungersvenden den bedste og mest trofaste hustru nogen mand kan ønske sig! Dog skal manden huske at plante syv hyldetræer på sin grund og sørge for, at træerne trives og har det godt. Hvis ikke, så bliver hans huldre til en heks!

